Mitjançant la Resolució MAH/1638/2005, de 17 de maig, es van establir els criteris ambientals per a l'atorgament del distintiu de garantia de qualitat ambiental a les primeres matèries i als productes de plàstic reciclat.
D'acord amb l'article 4 de la Resolució esmentada, el període de validesa de la definició de la categoria de producte i dels criteris específics és, com a màxim, de tres anys des de la seva publicació; per això mitjançant la Resolució MAH/1959/2009, de 29 d'abril, es van publicar els nous criteris.
Atès que de nou ha transcorregut el període de validesa dels criteris s'ha procedit a una nova revisió.
Per tot això, en ús de les facultats que m'atorga l'article 5 del Decret 316/1994, de 4 de novembre, sobre atorgament del distintiu de garantia de qualitat ambiental per la Generalitat de Catalunya, modificat pel Decret 296/1998, de 17 de novembre, pel qual s'amplia l'àmbit del distintiu als serveis, i d'acord amb l'informe previ del Consell de Qualitat Ambiental,
Definir la categoria i els criteris de qualitat ambiental de les primeres matèries i dels productes de plàstic reciclat per optar al distintiu de garantia de qualitat ambiental, que es regeixen pels apartats següents:
—1 Categoria de producte i subcategories
Als efectes d'aquesta Resolució, s'entén per plàstic reciclat els materials polimèrics recollits després que els hagin utilitzat consumidors i empreses.
Això inclou les devolucions de materials de la cadena de distribució.
S'exclou el plàstic retornat al mateix procés que l'ha generat.
També es considerarà apta la utilització de subproductes de plàstic que disposin de la pertinent resolució emesa per una autoritat competent.
La categoria de producte de primeres matèries i productes de plàstic reciclat està formada per les subcategories següents:
1.1 Subcategoria de primeres matèries de plàstic reciclat en formes primàries.
Aquestes primeres matèries han d'estar constituïdes en la seva totalitat per materials polimèrics, degudament identificats en les seves formes primàries (en escames, gransa o pols).
1.2 Subcategoria de productes de plàstic reciclat.
Els productes inclosos en aquesta subcategoria han d'estar constituïts per un mínim d'un 80% en pes i/o en volum de material plàstic.
1.3 Subcategoria de productes 100% reciclats que contenen plàstic reciclat.
Els productes inclosos en aquesta subcategoria han d'estar constituïts per més d'un 50% en pes i/o en volum de material plàstic reciclat.
Tots els materials que conformen els productes inclosos en aquesta categoria han de provenir del reciclatge.
Poden sol·licitar el distintiu de garantia de qualitat ambiental els fabricants amb instal·lacions industrials emplaçades a Catalunya i distribuïdors que comercialitzen aquests productes a Catalunya.
Les propietats o característiques de qualitat ambiental específiques de la categoria de producte definida en l'apartat 1 s'avaluen segons els criteris i el sistema d'avaluació establerts a l'annex.
4.1 La definició de la categoria de producte i dels criteris específics per a aquesta categoria té un període màxim de validesa de tres anys a partir de la data de publicació d'aquesta Resolució al Diari Oficial de la Generalitat de Catalunya.
4.2 Les empreses que gaudeixen del distintiu de garantia de qualitat ambiental d'acord amb els criteris de la Resolució MAH/1959/2009, de 29 d'abril, hauran de demostrar el compliment d'aquests nous criteris en el moment de renovar-ne l'atorgament.
Als efectes administratius, el número de codi assignat a la categoria de productes és el 010.
Els números de codi assignats a les subcategories són els següents:
Codi 010.1: primeres matèries de plàstic reciclat en formes primàries.
Codi 010.2: productes de plàstic reciclat.
Codi 010.3: productes 100% reciclats que contenen plàstic reciclat.
6.1 L'ús de la marca s'ha d'adequar a les especificacions indicades en les normes gràfiques establertes pel Departament de Territori i Sostenibilitat per a la utilització del distintiu de garantia de qualitat ambiental.
6.2 Les llegendes que han de figurar en el distintiu de garantia de qualitat ambiental per a les primeres matèries i els productes de plàstic reciclat són:
a) Subcategoria de primeres matèries de plàstic reciclat en formes primàries (codi 010.1): "Reciclat".
b) Subcategories de productes de plàstic reciclat (codi 010.2): "X% de plàstic reciclat", essent X el percentatge de plàstic reciclat sobre el pes total del material polimèric del producte, d'acord amb els criteris establerts a l'annex d'aquesta Resolució.
c) Subcategoria de productes 100% reciclats que contenen plàstic reciclat (codi 010.3): "100% reciclat i amb plàstic reciclat".
Per avaluar les sol·licituds o verificar el compliment dels criteris indicats en aquest annex, es podrà tenir en compte l'aplicació dels sistemes de gestió ambiental reconeguts, com són el sistema EMAS o la norma UNE-EN ISO 14001, així com el fet de disposar d'alguna altra etiqueta tipus I d'acord amb la norma UNE-EN ISO 14024, tot i que l'aplicació d'aquests sistemes no tenen caràcter obligatori per a l'obtenció del Distintiu.
Si el producte es ven envasat, l'envàs ha de seguir els principis establerts a la Llei 11/1997, de 24 d'abril, relativa als envasos i residus d'envasos, i posteriors modificacions, així com la legislació de desplegament de l'esmentada Llei.
Totes les etapes de la fabricació i la distribució han de ser dutes a terme d'acord amb les lleis mediambientals vigents allà on es realitzin.
Els materials reciclats utilitzats en els productes de plàstic reciclat (subcategories amb codi 010.2: productes de plàstic reciclat i codi 010.3: productes 100% reciclats que contenen plàstic reciclat) han de provenir de gestors degudament autoritzats per una autoritat competent o disposar d'una resolució de subproducte emesa igualment per l'autoritat competent.
En el cas de Catalunya, en ambdós casos, és l'Agència de Residus de Catalunya.
Per a l'avaluació de la conformitat el sol·licitant haurà d'aportar una declaració on s'especifiqui l'origen dels materials reciclats així com, si s'escau, còpia de la resolució de subproducte.
Les primeres matèries de plàstic reciclat en formes primàries es classificaran i caracteritzaran d'acord amb la norma corresponent; en cas de no haver-n'hi es realitzarà una classificació i caracterització adequada seguint un protocol similar al d'aquestes normes.
Els resultats de la classificació i les seves característiques estaran a disposició de les parts interessades.
La resta de subcategories compliran els estàndards de qualitat habituals en els productes existents en el mercat i la normativa específica en els casos en què n'hi hagi.
En el cas de les bosses d'escombraries es complirà la UNE-EN 13592:2003 +A1:2007 Sacs de plàstic per a la recollida de deixalla domèstica.
Tipus, requisits i mètodes d'assaig.
Tanmateix les primeres matèries reciclades emprades en aquests productes hauran estat classificades i caracteritzades d'acord amb el paràgraf anterior.
L'avaluació de conformitat es farà mitjançant la documentació aportada per acreditar l'aptitud per a l'ús i/o una declaració del sol·licitant especificant que compleix els estàndards de qualitat habitual i la normativa específica del producte.
El producte s'ha de comercialitzar amb la informació pertinent dirigida a l'usuari en la qual s'indicarà l'estalvi de recursos del producte gràcies a l'ús de material reciclat.
Opcionalment el fabricant podrà informar sobre el percentatge de material reciclat que conté el producte i/o l'origen d'aquest material a més d'indicar com es pot obtenir més informació sobre el Distintiu, com per exemple, mitjançant la pàgina web del Departament de Territori i Sostenibilitat.
L'avaluació de conformitat es realitzarà mitjançant la informació adreçada a l'usuari.
2.1 Percentatge de plàstic reciclat per subcategories de productes.
2.1.1 Subcategoria de primeres matèries de plàstic reciclat en formes primàries.
Aquestes primeres matèries han d'estar constituïdes per un mínim del 95% de plàstic reciclat degudament identificat respecte al total en pes de material polimèric del producte.
2.1.2 Subcategoria de productes de plàstic reciclat.
Als efectes d'aquesta Resolució i segons els esforços, característiques tècniques o atributs als quals hagin d'estar sotmesos els productes de plàstic reciclat per als seus usos previstos, es distingeixen dos grups de productes de plàstic reciclat:
a) Grup de productes de plàstic reciclat de característiques bàsiques: els productes inclosos en aquest grup són aquells als quals únicament s'exigeix el compliment de certes característiques tècniques i/o propietats físiques o químiques bàsiques per al seu ús habitual o previst.
S'inclouen també en aquest grup les bosses d'escombraries de plàstic reciclat tant de tipus familiar com comunitari i en queden excloses les bosses per a ús alimentari (segons norma UNE 53257-1:1998) i les bosses de nanses, utilitzades per transportar productes distribuïts al detall (segons norma UNE 53257-2:1998).
En aquest cas, el producte ha de contenir, com a mínim, el 80% de plàstic reciclat respecte al total en pes de material polimèric del producte.
b) Grup de productes de plàstic reciclat de característiques especials: els productes inclosos en aquest grup són aquells als quals s'exigeix el compliment de certes característiques tècniques i/o propietats físiques o químiques per al seu ús habitual o previst.
En aquest cas, el producte ha de contenir un percentatge de plàstic reciclat a estudiar cas per cas, però no serà inferior al 40% de plàstic reciclat respecte al total en pes de material polimèric del producte.
Per distingir el grup al qual pertany un producte de plàstic reciclat, s'ha de valorar cada cas i, com a exemple, aspectes com els que s'indiquen a continuació: si el producte tingués una funció com a contenidor, se n'hauria de valorar, entre d'altres, el pes, el volum i la densitat aparent dels productes a manipular; si la funció a realitzar fos de conducció, se'n valoraria la pressió de funcionament, la resistència al xoc, la flexibilitat, la rigidesa, la fragilitat, etc. Altres característiques a estudiar, cas per cas, són si les seves aplicacions estan previstes per a l'ús domèstic o industrial, si el cicle de vida previst és curt o llarg, etc.
2.1.3 Subcategoria de productes 100% reciclats que contenen plàstic reciclat.
En aquest cas, el 100% del plàstic del producte ha de ser plàstic reciclat.
Els altres materials del producte també hauran de ser reciclats de manera que tot el producte (a excepció dels additius) sigui reciclat.
L'avaluació de conformitat es realitza per comprovació de la documentació relativa a la compra de les matèries primeres i la declaració del fabricant especificant els diferents materials que composen el producte final i la seva procedència.
2.2 Limitació de substàncies i mescles perilloses.
El Distintiu no es concedirà a productes que continguin substàncies o preparats que responguin als criteris que els classifiquin com a tòxics, perillosos per al medi ambient, carcinògens, mutagènics o tòxics per a la reproducció (CMR) de conformitat amb el Reglament (CE) núm. 1272/2008 del Parlament Europeu i del Consell.
Tampoc es concedirà a productes que continguin les substàncies que preveu l'article 57 del Reglament (CE) núm. 1907/2006 del Parlament Europeu i del Consell.
Pel que fa als dos casos anteriors, en cas que sigui tècnicament inviable la seva substitució, la Direcció General de Qualitat Ambiental podrà concedir excepcions prèvia avaluació de la justificació tècnica aportada.
No es permet la utilització d'additius, pigments, colorants o altres substàncies i preparats que continguin plom, níquel, cadmi, crom hexavalent o mercuri durant el procés de reciclatge de les primeres matèries i/o en la fabricació dels productes de plàstic reciclat.
Aquest criteri no és d'aplicació pel que fa al contingut en aquestes substàncies i preparats que el material reciclable porti com a conseqüència de l'etapa anterior de producció o com a impureses en forma de traces d'acord amb les legislacions sanitàries relatives als materials polimèrics.
Per a les bosses d'escombraries la suma del contingut en plom, cadmi, crom hexavalent i mercuri en el producte final no pot ser superior a 250 ppm.
Per avaluar la conformitat d'aquest criteri el sol·licitant haurà d'aportar documentació relativa al procés de fabricació i una declaració on s'especifiqui que el producte no conté cap de les substàncies prohibides indicades anteriorment.
Tanmateix presentarà les fitxes de seguretat dels productes perillosos que utilitzi si s'escau.
En el cas de les bosses d'escombraries es presentaran els resultats de l'analítica pel que fa al contingut en metalls pesants.
—3 Sistema d'avaluació de conformitat i documentació
El sol·licitant ha de presentar la sol·licitud per al distintiu de garantia de qualitat ambiental acompanyada de mostres del producte i de la documentació tècnica i complementària que es descriu a continuació.
3.1 Mostres i documentació tècnica del producte.
El sol·licitant ha de trametre a la Direcció General de Qualitat Ambiental un mínim d'una unitat de venda o una mostra representativa, sempre que el volum no sigui excessiu, amb el seu envàs corresponent, si cal, per comprovar el compliment del criteri d'envàs del producte.
S'entén per unitat de venda el producte tal com és adquirit pel consumidor.
El sol·licitant també ha de trametre a la Direcció General de Qualitat Ambiental la documentació tècnica del producte, els fulletons i les especificacions tècniques que l'acompanyen.
Els sol·licitants del distintiu per als productes inclosos a les diferents subcategories han de trametre a la Direcció General de Qualitat Ambiental els documents que s'indiquen a continuació degudament complimentats:
a) Sol·licitud general d'acord amb el model SGD-1.
Declaracions del sol·licitant d'acord amb el model DSD-010.
c) Informe d'avaluació de la categoria de productes, d'acord amb el model IAD-010.
Els impresos de sol·licitud i de l'informe d'avaluació es poden obtenir al Departament de Territori i Sostenibilitat (av. Diagonal, 523-525, 08029 Barcelona) o per Internet, a l'adreça: http://www.gencat.cat/mediamb/ecoetiquetes.
Els assaigs i/o controls específics els realitzaran laboratoris que compleixin els requisits generals de la norma UNE ISO 17025 o equivalent sempre que sigui possible.
3.4 Sistema d'avaluació i control.
L'avaluació del compliment dels criteris la realitzarà el Departament de Territori i Sostenibilitat mitjançant la documentació aportada pel sol·licitant.
El Departament de Territori i Sostenibilitat es reserva el dret de visitar, sense avís previ, les instal·lacions del sol·licitant per tal de verificar in situ el compliment d'aquests, amb llibertat d'accés a la documentació, que ha d'estar actualitzada, i als dossiers de fabricació i control de qualitat que consideri necessaris.
Per altra banda el Departament de Territori i Sostenibilitat es reserva el dret de delegar la tasca d'avaluació i control en una entitat de control degudament acreditada.